**สรุปผลการประชุม ก.จ.**

**ครั้งที่ 11/๒๕65**

**เมื่อวันที่ 24 พฤศจิกายน 2565 เวลา 09.00 น.**

………………………..

1.องค์การบริหารส่วนจังหวัดกำแพงเพชร ขอปรับปรุงโครงสร้างส่วนราชการ “กองช่าง” เป็น “สำนักช่าง”

- เห็นชอบให้องค์การบริหารส่วนจังหวัดกำแพงเพชรปรับปรุงโครงสร้างส่วนราชการกองช่าง เป็นสำนักช่าง

2. องค์การบริหารส่วนจังหวัดสุราษฎร์ธานี ขอปรับปรุงโครงสร้างส่วนราชการ “กองช่าง” เป็น “สำนักช่าง”

- เห็นชอบให้องค์การบริหารส่วนจังหวัดสุราษฎร์ธานีปรับปรุงโครงสร้างส่วนราชการกองช่าง เป็นสำนักช่าง

3. องค์การบริหารส่วนจังหวัดฉะเชิงเทราขอปรับปรุงโครงสร้างส่วนราชการจากองทรัพยากรธรรมชาติ และสิ่งแวดล้อมเป็นสำนักทรัพยากรธรรมชาติและสิ่งแวดล้อม

- เห็นชอบให้องค์การบริหารส่วนจังหวัดฉะเชิงเทราปรับปรุงโครงสร้างส่วนราชการ จากองทรัพยากรธรรมชาติและสิ่งแวดล้อมเป็นสำนักทรัพยากรธรรมชาติและสิ่งแวดล้อม

4. ยกเลิกการร้องขอให้ ก.จ. ดำเนินการสรรหาตำแหน่งบริหารว่าง

- ตามประกาศ ก.จ. เรื่อง มาตรฐานทั่วไปเกี่ยวกับการสอบคัดเลือกและการคัดเลือกข้าราชการองค์การบริหารส่วนจังหวัดให้ดำรงตำแหน่งสายงานผู้บริหาร (ฉบับที่ 4) พ.ศ. 2564 ลงวันที่ 12 มีนาคม 2564 ข้อ 5 และข้อ 12 (1) กำหนดให้ ก.จ. ดำเนินการสรรหาตำแหน่งสายงานผู้บริหารที่ว่าง ประกอบด้วย ตำแหน่งประเภทอำนวยการท้องถิ่น ระดับต้น ในฐานะหัวหน้าฝ่าย ประเภทอำนวยการท้องถิ่น ระดับสูง ประเภทบริหารท้องถิ่น ระดับกลาง ในฐานะรองปลัด และประเภทบริหารท้องถิ่น ระดับสูง และกรณีตำแหน่งสายงานผู้บริหารว่างเกินกว่า 60 วันแล้ว องค์การบริหารส่วนจังหวัดไม่สามารถเสนอชื่อผู้มาดำรงตำแหน่งต่อสำนักงาน ก.จ.จ. ให้องค์การบริหารส่วนจังหวัดแจ้งตำแหน่งว่างต่อสำนักงาน ก.จ.จ. เพื่อให้ ก.จ. หรือ ก.จ.จ. ดำเนินการสรรหา แล้วแต่กรณีต่อไป ในการนี้ องค์การบริหารส่วนจังหวัด และ ก.จ.จ. ต้องจัดทำทะเบียนกำกับไว้เป็นหลักฐานและหมายเหตุในแผนอัตรากำลังให้ชัดเจนว่า “อยู่ระหว่างการดำเนินการสรรหาของ ก.จ. หรือ ก.จ.จ. แล้วแต่กรณี” พร้อมทั้งให้นายกองค์การบริหารส่วนจังหวัดและเลขานุการ ก.จ.จ. ลงลายมือชื่อ วัน เดือน ปี กำกับไว้ในแผนอัตรากำลังที่อยู่ในความรับผิดชอบ และให้สงวนตำแหน่งที่ว่าง เพื่อแต่งตั้งจากบัญชีการสรรหาของ ก.จ. หรือ ก.จ.จ. เท่านั้น

เมื่อข้อเท็จจริงปรากฏว่า ตำแหน่งหัวหน้าฝ่ายส่งเสริมสุขภาพ (นักบริหารงานสาธารณสุข และสิ่งแวดล้อม ระดับต้น) เลขที่ตำแหน่ง 63-1-06-2104-004 ขององค์การบริหารส่วนจังหวัดสระบุรี เป็นตำแหน่งที่กำหนดให้ ก.จ. ดำเนินการสรรหา ประกอบกับตำแหน่งดังกล่าวได้รายงานให้ ก.จ. ดำเนินการสรรหาแล้ว ดังนั้น องค์การบริหารส่วนจังหวัดสระบุรี จึงต้องสงวนตำแหน่งดังกล่าวเพื่อแต่งตั้งจากบัญชี การสรรหาของ ก.จ. เท่านั้น โดยไม่สามารถดำเนินการสรรหาเองได้แต่อย่างใด สำหรับปัญหาความขาดแคลนตำแหน่งสายงานผู้บริหารของกองสาธารณสุขสังกัดองค์การบริหารส่วนจังหวัด นั้น อยู่ระหว่างดำเนินการเสนอเพื่อแก้ไขมาตรฐานทั่วไปที่เกี่ยวข้องต่อไป

5. หารือการนับระยะเวลาการดำรงตำแหน่งที่เกี่ยวข้องและเกื้อกูลเพื่อประโยชน์ในการเลื่อนระดับสูงขึ้น

- เห็นชอบให้นับระยะเวลาการดำรงตำแหน่งที่เกี่ยวข้องและเกื้อกูลเพื่อประโยชน์ในการเลื่อน ระดับสูงขึ้น จำนวน 1 ราย คือ นางสาวปริมล เบ็ดเสร็จ

6. หารือการดำเนินการตามพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ. ๒๕๖๑ กรณีข้าราชการองค์การบริหารส่วนจังหวัดถูกคณะกรรมการ ป.ป.ช. ชี้มูลความผิดทางอาญา

- **ประเด็นที่ ๑** กรณี อบจ. ยังมิได้มีคำสั่งให้ข้าราชการองค์การบริหารส่วนจังหวัด หยุดปฏิบัติหน้าที่นับแต่วันที่ศาลอาญาคดีทุจริตฯ ประทับฟ้อง อบจ. จะต้องมีคำสั่งให้ข้าราชการองค์การบริหารส่วนจังหวัด รายดังกล่าวหยุดปฏิบัติหน้าที่หรือไม่

เห็นว่า กรณีข้าราชการองค์การบริหารส่วนจังหวัดถูกดำเนินคดีอาญาและศาลอาญาคดีทุจริตฯ ได้มีคำสั่งประทับฟ้องโดยไม่มีคำสั่งเป็นอย่างอื่น ซึ่งมาตรา ๙๓ วรรคสอง ประกอบมาตรา ๘๑ แห่ง พ.ร.บ.ประกอบรัฐธรรมนูญว่าด้วยการป้องกันและปราบปรามการทุจริตฯ กำหนดให้ผู้ถูกกล่าวหาหยุดปฏิบัติหน้าที่จนกว่าจะมีคำพิพากษานั้น เมื่อ พ.ร.บ.ระเบียบบริหารงานบุคคลส่วนท้องถิ่นฯ มิได้มีบทบัญญัติที่กำหนดเหตุให้ข้าราชการองค์การบริหารส่วนจังหวัดหยุดปฏิบัติหน้าที่ ซึ่งเป็นกรณีที่ใช้กับผู้ดำรงตำแหน่งทางการเมือง คงมีเพียงกรณีพักราชการ หรือให้ออกจากราชการไว้ก่อนตามประกาศ ก.จ.จ. เรื่อง หลักเกณฑ์และเงื่อนไขในการให้ออกจากราชการ พ.ศ. ๒๕๕๘ ที่กำหนดให้นายกองค์การบริหารส่วนจังหวัดโดยความเห็นชอบของ ก.จ.จ. อาจสั่งพักราชการกรณีข้าราชการองค์การบริหารส่วนจังหวัดผู้ใดถูกฟ้องคดีอาญาและหากเห็นว่าการพิจารณาคดีที่เป็นเหตุที่อาจถูกสั่งพักราชการนั้น จะไม่แล้วเสร็จโดยเร็ว จะสั่งให้ผู้นั้นออกจากราชการไว้ก่อนก็ได้ ทั้งนี้ ตามข้อ ๑๔ และข้อ ๑๙ แห่งประกาศดังกล่าว กรณีที่หารือนี้เมื่อศาลอาญาคดีทุจริตและประพฤติมิชอบได้มีคำสั่งประทับฟ้องไว้นายกองค์การบริหารส่วนจังหวัด จะต้องมีคำสั่งให้พักราชการ หรือให้ออกจากราชการไว้ก่อนแล้วแต่กรณีสำหรับวันพักราชการ หรือให้ออกจากราชการไว้ก่อน ห้ามมิให้สั่งพักย้อนหลังไปก่อนวันออกคำสั่ง ทั้งนี้ ตามข้อ ๑๗ ประกอบข้อ ๒๑ ของประกาศ ก.จ.จ. เรื่อง หลักเกณฑ์และเงื่อนไขในการให้ออกจากราชการฯ ทั้งนี้ เทียบเคียงบันทึกคณะกรรมการวิธีปฏิบัติราชการ ทางปกครอง เรื่องเสร็จที่ ๑๐๓๓/๒๕๖๕

**ประเด็นที่ ๒** เมื่อศาลอาญาคดีทุจริตฯ ได้มีคำพิพากษาว่าข้าราชการองค์การบริหารส่วนจังหวัด   
กระทำความผิดอาญาตามมาตรา ๑๖๑ แต่โทษจำคุกให้รอการลงโทษ (คดีถึงที่สุดเนื่องจากไม่มีการอุทธรณ์ คำพิพากษา) นั้น ข้าราชการองค์การบริหารส่วนจังหวัดรายดังกล่าวจะต้องพ้นจากตำแหน่งตามมาตรา ๘๑ ประกอบ มาตรา ๙๓ แห่ง พ.ร.บ.ประกอบรัฐธรรมนูญว่าด้วยการป้องกันและปราบปรามการทุจริต พ.ศ. ๒๕๖๑ หรือไม่ และการสั่งให้พ้นจากตำแหน่งมีผลตั้งแต่วันใด

เห็นว่า เมื่อศาลอาญาคดีทุจริตฯ ได้มีคำพิพากษาว่า ข้าราชการองค์การบริหารส่วนจังหวัด   
กระทำความผิดตามที่ถูกกล่าวหา นายกองค์การบริหารส่วนจังหวัด โดยความเห็นชอบของ ก.จ.จ. ต้องมีคำสั่ง ให้ข้าราชการองค์การบริหารส่วนจังหวัด พ้นจากตำแหน่ง เพื่อให้สอดคล้องกับผลตาม พ.ร.บ.ประกอบรัฐธรรมนูญ ว่าด้วยการป้องกันและปราบปรามการทุจริต พ.ศ. ๒๕๖๑ แต่เนื่องจาก พ.ร.บ.ระเบียบบริหารงานบุคคลส่วนท้องถิ่นฯ มิได้บัญญัติถึงหลักเกณฑ์และเงื่อนไขให้พนักงานส่วนท้องถิ่นพ้นจากตำแหน่งไว้โดยเฉพาะ กรณีจึงไม่อาจมีคำสั่ง ให้ข้าราชการองค์การบริหารส่วนจังหวัด พ้นจากตำแหน่งเมื่อศาลอาญาคดีทุจริตฯ มีคำพิพากษาว่ากระทำความผิดได้ อย่างไรก็ดี เมื่อพิจารณามาตรา ๑๕ แห่ง พ.ร.บ.ระเบียบบริหารงานบุคคลส่วนท้องถิ่น ฯ กำหนดไว้ว่า การให้ข้าราชการองค์การบริหารส่วนจังหวัด พ้นจากตำแหน่งต้องได้รับความเห็นชอบจาก ก.จ.จ. ก่อน โดยกรณีการพ้นจากตำแหน่งนั้น ปัจจุบันมีประกาศ ก.จ.จ. เรื่อง หลักเกณฑ์และเงื่อนไขในการให้ออกจากราชการฯ ที่กำหนดเหตุให้ข้าราชการองค์การบริหารส่วนจังหวัดออกจากราชการไว้ ในข้อ ๕ (๔) ประกอบข้อ ๖ โดยที่คำสั่งให้พ้นจากตำแหน่งเมื่ออนุโลมมาใช้ ในกรณีนี้อาจเทียบเคียงได้กับคำสั่งให้ออกจากราชการดังกล่าว ทั้งนี้ เทียบเคียงบันทึกคณะกรรมการวิธีปฏิบัติราชการทางปกครอง เรื่องเสร็จที่ ๑๐๓๓/๒๕๖๕ ดังนั้น เมื่อข้อเท็จจริงปรากฏว่า ศาลอาญาคดีทุจริตฯ ได้มีคำพิพากษาว่า ข้าราชการองค์การบริหารส่วนจังหวัด กระทำความผิดตามที่ถูกกล่าวหา นายกองค์การบริหารส่วนจังหวัด โดยความเห็นชอบของ ก.จ.จ. ต้องมีคำสั่งให้ข้าราชการองค์การบริหารส่วนจังหวัด ออกจากราชการตามข้อ ๕ (๔) ประกอบข้อ ๖ ของประกาศ ก.จ.จ. เรื่อง หลักเกณฑ์และเงื่อนไขในการให้ออกจากราชการฯ สำหรับการสั่งให้ออกจากราชการห้ามมิให้สั่งให้ออกย้อนหลังไปก่อนวันออกคำสั่ง ทั้งนี้ตาม ข้อ ๓๑ ของประกาศ ก.จ.จ. เรื่อง หลักเกณฑ์และ เงื่อนไขในการให้ออกจากราชการฯ

**ประเด็นที่ ๓** หากข้าราชการองค์การบริหารส่วนจังหวัดรายดังกล่าวต้องพ้นจากตำแหน่ง กรณีเช่นนี้ อบจ. ต้องเรียกคืนเงินเดือน ค่าตอบแทน และเงินประโยชน์ตอบแทนอื่นที่ข้าราชการองค์การบริหารส่วนจังหวัด รายดังกล่าวได้รับไปแล้วภายหลังจากวันที่ศาลอาญาคดีทุจริตฯ ประทับฟ้องหรือไม่

เห็นว่า เมื่อได้วินิจฉัยแล้วว่า การสั่งให้ออกจากราชการห้ามมิให้สั่งให้ออกย้อนหลังไปก่อน วันออกคำสั่งการที่ข้าราชการองค์การบริหารส่วนจังหวัดรายดังกล่าวได้ปฏิบัติหน้าที่มาโดยตลอดจึงมีสิทธิได้รับเงินเดือนค่าตอบแทน และประโยชน์ตอบแทนอื่น อบจ. ย่อมไม่อาจเรียกเงินเดือน ค่าตอบแทน และเงินประโยชน์ ตอบแทนอื่นที่ได้รับไปแล้วคืนได้

**ประเด็นที่ ๔** ข้าราชการองค์การบริหารส่วนจังหวัดรายดังกล่าวมีสิทธิได้รับบำเหน็จบำนาญ ตามกฎหมายบำเหน็จบำนาญข้าราชการส่วนท้องถิ่นหรือไม่ และต้องคำนวณบำเหน็จบำนาญจากเงินเดือน และระยะเวลาราชการจนถึงวันใด

เห็นว่า ข้าราชการองค์การบริหารส่วนจังหวัดผู้ใดจะมีสิทธิได้รับบำเหน็จบำนาญ หรือไม่ ย่อมต้องพิจารณาตาม พ.ร.บ.บำเหน็จบำนาญข้าราชการส่วนท้องถิ่นพ.ศ. 2500 และที่แก้ไขเพิ่มเติม กล่าวคือ บุคคลผู้ถูกไล่ออกจากราชการเพราะมีความผิดไม่มีสิทธิได้รับบําเหน็จบํานาญปกติตามมาตรา ๑๑ (๑) แห่ง พ.ร.บ.นี้

**ประเด็นที่ ๕** เมื่อได้วินิจฉัยประเด็นที่ ๔ ไปแล้ว ประเด็นนี้จึงไม่จำต้องพิจารณา

**ทั้งนี้** ให้เลขานุการ ก.จ. แจ้งเวียนหนังสือกรมเลขาธิการคณะรัฐมนตรี ที่ น.826/2482 ลงวันที่ 2 พฤษภาคม 248๒ ที่แจ้งแนวทางปฏิบัติตามมติคณะรัฐมนตรี กรณีข้าราชการต้องหาในคดีอาญา หรือคดีแพ่ง หรือคดีล้มละลาย โดยให้แจ้งข้าราชการองค์การบริหารส่วนจังหวัดที่ต้องหาในคดีอาญา หรือคดีแพ่ง หรือคดีล้มละลายมีหน้าที่รายงานนายกองค์การบริหารส่วนจังหวัดข้าราชการต้นสังกัดทราบโดยด่วน เพื่อดำเนินการในส่วนที่เกี่ยวข้อง ทั้งนี้ ข้าราชการองค์การบริหารส่วนจังหวัดผู้ใดละเลยไม่ดำเนินการ ให้นายกองค์การบริหารส่วนจังหวัดพิจารณาดำเนินการทางวินัยกับบุคคลดังกล่าวต่อไป

7. หารือการออกคำสั่งลงโทษทางวินัยผู้โอนสังกัด กรณีคณะกรรมการ ป.ป.ช. ชี้มูลความผิดวินัย ฐานทุจริตต่อหน้าที่ราชการในมูลกรณีเดียวกันกับที่เคยถูกลงโทษวินัยไม่ร้ายแรงไปแล้ว

- ให้หารือต่อคณะกรรมการกฤษฎีกา

...............................................**..........................**

**สรุปผลการประชุม ก.ท.**

**ครั้งที่ 11/๒๕65**

**เมื่อวันที่ 24 พฤศจิกายน 2565 เวลา 09.30 น.**

………………………..

1. เทศบาลเมืองป่าตอง จังหวัดภูเก็ต ขอปรับปรุงโครงสร้างส่วนราชการ “กองช่าง” เป็น “สำนักช่าง”

- เห็นชอบให้เทศบาลเมืองป่าตอง จังหวัดภูเก็ต ปรับปรุงโครงสร้างส่วนราชการกองช่าง เป็นสำนักช่าง

2. เทศบาลนครระยอง จังหวัดระยอง ขอปรับปรุงโครงสร้างส่วนราชการ “กองช่าง” เป็น “สำนักช่าง”

- เห็นชอบให้เทศบาลนครระยอง จังหวัดระยอง ปรับปรุงโครงสร้างส่วนราชการกองช่าง เป็นสำนักช่าง

3. หารือการนับระยะเวลาการดำรงตำแหน่งที่เกี่ยวข้องและเกื้อกูลเพื่อประโยชน์ในการเลื่อน และแต่งตั้งให้ดำรงตำแหน่งสูงขึ้น

- เห็นชอบให้นับระยะเวลาการดำรงตำแหน่งที่เกี่ยวข้องและเกื้อกูลเพื่อประโยชน์ในการเลื่อน และแต่งตั้งให้ดำรงตำแหน่งสูงขึ้น จำนวน 1 ราย คือ นายอนุพงษ์ ดวงศรี

4. หารือการกลับเข้ารับราชการเป็นพนักงานเทศบาล

- การพิจารณายกเว้นคุณสมบัติและลักษณะต้องห้ามเบื้องต้นกรณีดังกล่าวย่อมเป็นอำนาจ และหน้าที่ของ ก.ท.จ. ที่จะต้องพิจารณาให้ได้ข้อยุติเสียก่อนว่า นาย ณ ออกจากราชการเพราะทุจริตต่อหน้าที่ตามประกาศ ก.ท.จ. เรื่อง หลักเกณฑ์และเงื่อนไขเกี่ยวกับคุณสมบัติและลักษณะต้องห้ามเบื้องต้นสำหรับพนักงานเทศบาล พ.ศ. ๒๕๖๔ หรือไม่ โดยต้องพิจารณาข้อเท็จจริงตามพยานหลักฐานและรายงานการไต่สวน และความเห็นของคณะกรรมการ ป.ป.ช. คำพิพากษาศาลปกครอง และคำพิพากษาศาลอาญาคดีทุจริตฯ ประกอบกัน โดยมีหลักพิจารณาว่า

หาก ก.ท.จ. เห็นว่า ข้อเท็จจริงรับฟังได้ว่า พฤติกรรมของ นาย ณ ที่เป็นเหตุให้ถูกลงโทษ ปลดออกจากราชการ เข้าองค์ประกอบอันเป็นความผิดวินัยฐานทุจริตต่อหน้าที่ราชการ ก.ท.จ. ย่อมไม่อาจพิจารณายกเว้นให้เข้ารับราชการ ตามประกาศ ก.ท.จ. เรื่อง หลักเกณฑ์และเงื่อนไขเกี่ยวกับคุณสมบัติ ฯ ได้

แต่หาก ก.ท.จ. เห็นว่า พฤติกรรมของ นาย ณ ที่เป็นเหตุให้ถูกลงโทษปลดออกจากราชการ ไม่เข้าองค์ประกอบอันเป็นความผิดวินัยฐานทุจริตต่อหน้าที่ราชการ ก็อาจพิจารณายกเว้นให้ นาย ณ เข้ารับราชการตามประกาศ ก.ท.จ. เรื่อง หลักเกณฑ์และเงื่อนไขเกี่ยวกับคุณสมบัติฯ ได้ แล้วจึงพิจารณา ตามประกาศ ก.ท.จ. เรื่อง หลักเกณฑ์และเงื่อนไขเกี่ยวกับการบรรจุผู้ออกจากราชการไปแล้วกลับเข้ารับราชการ พ.ศ. ๒๕๖๓ ต่อไป

...............................................**..........................**

**สรุปผลการประชุม ก.อบต.**

**ครั้งที่ 11/๒๕65**

**เมื่อวันที่ 24 พฤศจิกายน 2565 เวลา 10.30 น.**

………………………..

1. หารือเกี่ยวกับการบรรจุแต่งตั้งพนักงานส่วนตำบลผู้สอบแข่งขันได้

- อ.ก.ท.กฎหมาย ได้พิจารณาในประเด็นดังกล่าวแล้ว สรุปได้ว่า มติ ก.อบต.จังหวัดปทุมธานี เฉพาะวาระที่เห็นชอบให้บรรจุและแต่งตั้งนางสาว อ ผู้สอบแข่งขันได้ ลำดับที่ ๒๓๑ ตามประกาศ ก.อบต.จังหวัด ร ให้ดำรงตำแหน่งเจ้าหน้าที่วิเคราะห์นโยบายและแผน ระดับ ๓ สังกัดสำนักปลัด อบต. ร ในขณะที่ยังไม่มีอัตราว่าง เป็นมติที่ไม่ชอบด้วยกฎหมาย เนื่องจากขัดแย้งกับประกาศ ก.อบต.จังหวัด ป เรื่อง หลักเกณฑ์และเงื่อนไขเกี่ยวกับการบริหารงานบุคคลขององค์การบริหารส่วนตำบล ลงวันที่ 28 ตุลาคม 2545 ข้อ ๑๓ และข้อ ๒๑ ดังนั้น ก.อบต.จังหวัด ป ย่อมมีอำนาจที่จะพิจารณาเพิกถอนมติ ก.อบต.จังหวัด ป เฉพาะวาระ ที่เห็นชอบให้บรรจุและแต่งตั้งนางสาว อ ที่ไม่ชอบด้วยกฎหมายนั้นได้

2. หารือการนับระยะเวลาการดำรงตำแหน่งที่เกี่ยวข้องและเกื้อกูลเพื่อประโยชน์ในการเลื่อนระดับสูงขึ้น

- เห็นชอบให้นับระยะเวลาการดำรงตำแหน่งที่เกี่ยวข้องและเกื้อกูลเพื่อประโยชน์ในการเลื่อนระดับสูงขึ้น จำนวน 1 ราย คือ จ่าเอก ศรีราช โปรยเงิน

3. การโอนพนักงานส่วนตำบลกรณีมีเหตุผลความจำเป็น

- เห็นชอบให้โอนจำนวน 1 ราย

...............................................**..........................**